### NN 75/2017 (31.7.2017.), Odluku o gradskim porezima Grada Lipika

Grad Lipik

1870

Na temelju članka 42. Zakona o lokalnim porezima (»Narodne novine« br. 115/16) i čl. 32. Statuta Grada Lipika (Službeni glasnik Grada Lipika br. 3/09, 7/11, 2/13 i 2/14) Gradsko vijeće Lipik na svojoj 2. sjednici održanoj 14. srpnja 2017. godine donosi

ODLUKU

O GRADSKIM POREZIMA GRADA LIPIKA

I. OPĆE ODREDBE

Članak 1.

Ovom odlukom utvrđuju se gradski porezi kao opći izvori prihoda Grada Lipika, utvrđuju stope i visine poreza, te način obračuna i plaćanja u skladu sa Zakonom lokalnim porezima (»Narodne novine« br. 115/16)(u daljnjem tekstu: Zakon), kao i prijenos ovlasti za utvrđivanje i naplatu pojedinih gradskih poreza na Ministarstvo financija, Poreznu upravu.

Članak 2.

Gradski porezi plaćaju se na području Grada Lipika u skladu sa Zakonom i ovom Odlukom.

Članak 3.

Gradski porezi jesu:

1. porez na potrošnju

2. porez na kuće za odmor

3. porez na nekretnine.

II. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (prirodna vina, specijalna vina, vinjak, rakiju i žestoka pića), piva i bezalkoholnih pića u ugostiteljskim objektima.

Članak 5.

Obveznik poreza na potrošnju iz članka 4. ove odluke jest svaka pravna i fizička osoba koja pruža ugostiteljske usluge.

Članak 6.

Osnovicu poreza na potrošnju čini prodajna vrijednost pića koja se proda u ugostiteljskim objektima umanjena za porez na dodanu vrijednost.

Porez na potrošnju plaća se po stopi od 3% na osnovicu iz st. 1. ovog članka.

Članak 7.

Porez na potrošnju alkoholnih i bezalkoholnih pića te piva obveznik obračunava mjesečno i to do posljednjeg dana u mjesecu.

Porezni obveznik dužan je za obračunsko razdoblje utvrditi obvezu poreza na potrošnju i iskazati je u propisanoj prijavi – obrazac PP-MI-PO. Prijava se predaje tijelu nadležnom za utvrđivanje i naplatu gradskih poreza iz čl. 18. ove Odluke do kraja mjeseca za prethodni mjesec.

Obračunati i prijavljeni porez na potrošnju plaća se u roku propisanom za podnošenje prijave iz st. 2. ovog članka.

III. POREZ NA KUĆE ZA ODMOR

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Grada Lipika. Kućom za odmor smatra se svaka zgrada ili dio zgrade ili stan koji se koriste povremeno ili sezonski. Kućom za odmor ne smatraju se gospodarstvene zgrade koje isključivo služe za smještaj poljoprivrednih strojeva, oruđa, alata i drugog pribora.

Porez na kuće za odmor ne plaća se u slučajevima predviđenim čl. 37. Zakona.

Članak 9.

Porez na kuće za odmor plaća se godišnje po jednom četvornom metru korisne površine kuće za odmor ovisno o starosti kuće i zoni prema važećoj Odluci o komunalnoj naknadi, i to kako slijedi:

|  |  |  |  |  |  |
| --- | --- | --- | --- | --- | --- |
| Zona      Starost | I. zona | II. zona | III. zona | IV. zona | V. zona |
| do 15 godina | 15,00 kn | 15,00 kn | 13,00 kn | 11,00 kn | 9,00 kn |
| od 16 do 30 godina | 15,00 kn | 13,00 kn | 11,00 kn | 9,00 kn | 7,00 kn |
| preko 31 godine | 13,00 kn | 11,00 kn | 9,00 kn | 7,00 kn | 5,00 kn |

Članak 10.

Obveznici poreza na kuće za odmor dužni su poreznom tijelu iz čl. 18. ove Odluke dostaviti podatke o kućama za odmor, koji se odnose na mjesto gdje se nalaze ti objekti, starost i korisnu površinu.

Podatke iz st. 1. ovog članka treba dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju tog poreza u korist proračuna Grada Lipika.

IV. POREZ NA NEKRETNINE

Članak 11.

Svi potrebni podatci, kriteriji i ostala pitanja vezana za utvrđivanje i naplatu poreza na nekretnine utvrdit će se posebnom Odlukom Gradskog vijeća Grada Lipika.

V. PRIJENOS OVLASTI I NADLEŽNA POREZNA TIJELA

Članak 12.

Porezno tijelo u smislu ove Odluke je Porezna uprava, Područni ured Požega, Ispostava Pakrac koja obavlja poslove u vezi s utvrđivanjem i naplatom gradskih poreza utvrđenih ovom odlukom temeljem Suglasnosti da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih ili gradskih poreza (»Narodne novine« br. 79/2001) koju je dao ministar financija.

Poreznoj upravi pripada 5% naplaćenog iznosa gradskih poreza na ime naknade za obavljanje poslova u vezi s utvrđivanjem i naplatom gradskih poreza.

Porezna uprava je dužna do 15. u mjesecu, za prethodni mjesec dostavljati izvještaje o utvrđenim i naplaćenim porezima.

Ovlašćuje se nadležna organizacija platnog prometa zadužena za naplatu javnih prihoda da naknadu Poreznoj upravi obračuna i uplati u Državni proračun i to do zadnjeg dana u mjesecu za protekli mjesec.

Članak 13.

U vezi razreza, naplate, žalbe, obnove postupka, zastare i ostalog u vezi s naplatom gradskih poreza primjenjuju se odredbe Općeg poreznog zakona.

V. PRIJELAZNE I ZAVRŠNE ODREDBE

Članak 14.

Stupanjem na snagu ove Odluke stavlja se izvan snage Odluka o gradskim porezima (Službeni glasnik Grada Lipika br. 5/2009).

Svi postupci utvrđivanja i naplate gradskih poreza započeti prema odredbama Odluke iz stavka 1. ovog članka, dovršit će se po odredbama navedene Odluke.

Članak 15.

Odredbe članaka 8., 9. i 10. ove Odluke prestaju važiti 1. siječnja 2018. godine.

Članak 16.

Ova Odluka objavit će se u Službenom glasniku Grada Lipika i »Narodnim novinama«.

Ova odluka stupa na snagu osmog dana od dana objave u »Narodnim novinama«.

Klasa: 410-01/17-01/03

Urbroj: 2162/02-01-17-1

Lipik, 14. srpnja 2017.

GRADSKO VIJEĆE LIPIK

Predsjednik
 Mladen Dolić, ing., v. r.